གལ་སྲིད་གནད་དོན་འདི་བདེན་པ་ཡིན་ན་སྤྱི་ཡོངས་ནས་མ་འགྲིག་པ་ཞིག་དང།ལྷག་པར་དུ་ནང་པ་སངས་རྒྱས་པའི་ཆོས་ལུགས་ནི་འདྲ་མཉམ་དང་གུ་ཡངས་ཅན།ལྷག་པར་དུ་ནང་སེམས་ཀྱི་བདེ་སྐྱིད་འཚོལ་བ་ལ་མེད་ཐབས་མེད་པའི་སེམས་ཀྱི་ཚན་རིག་ཅིག་ཡིན་ཞེས་ང་ཚོས་ཡང་ཡང་བཤད་མྱོང་བའི་སྐད་ཆ་འདི་དག་ལ།ལྡོག་ཕྱོགས་ནས་འགྲེལ་བཤད་བྱེད་མཁན་དག་ལ་ལག་ཆ་ཞིག་ཏུ་འགྱུར་མི་སྲིད་པ་མ་རེད།འཛམ་གླིང་ཤར་ནུབ་ཀྱི་ཡུལ་གྲུ་མང་པོ་ཞིག་ལ་ནང་སེམས་ཀྱི་ཐོག་ནས་དཀའ་ངལ་འཕྲད་བཞིན་ཡོད་པ་དང།དེ་སེལ་བའི་ཐབས་མཆོག་ཏུ་གྱུར་པ་དེ་ནང་པ་སངས་རྒྱས་པའི་ཆོས་ལུགས་ཡིན་ཞེས་བརྗོད་བཞིན་ཡོད་ཀྱང།ཆོས་ཕྱོགས་ཀྱི་སྤྲུལ་སྐུ་ཆེན་པོ་ཞིག་དང་ནང་པའི་ཆོས་ཀྱི་ལྟ་གྲུབ་དང་གཞུང་ལུགས་སློབ་སྦྱོང་ཆ་ཚང་གནང་མྱོང་མཁན་ཞིག་གིས་འཇིག་རྟེན་གྱི་བྱ་བ་ཙག་ཙག་ཅིག་གི་ཆེད་དུ་རང་ཉིད་དང།རང་ཉིད་ཀྱི་འབྲེལ་ཡོད་དེ་ཕམ་མི་ཆོག་པའི་བསམ་བློ་ཞིག་གིས་རང་སྲོག་རང་གིས་བཅད་པ་རེད་ཅེས་བརྗོད་ཡོང་བའི་ཚེ་རྒྱུ་མཚན་དེ་ལྟ་གྲུབ་དང་གཞུང་ལུགས་ཀྱི་ཐོག་ནས་ཡིད་ཆེས་བྱེད་དཀའ་བ་ཞིག་ཏུ་གྱུར་པ་རེད།